
Budapesti nagykövetségek szimbolikus térhasználata

A nagykövetségek funkciójukból, megjelenésükből és kiemelt státuszukból eredően sajátos térhasználattal vannak jelen a befogadó országok fővárosában. A dolgozat célja a budapesti nagykövetségek szimbolikus és fizikai térhasználatának megértése a térbeliség trialektikáján keresztül. A külképviseletek elemzése segíthet megérteni a tér és hatalom viszonyát, valamint azt, hogy az egyes követségek milyen módon befolyásolhatják, adott esetben korlátozhatják a befogadó város lakosainak mindennapjait és életét. A dolgozat rávilágít, hogy ugyan a nagykövetségek mindennapjait egységes nemzetközi jog és a diplomáciai protokoll szabályozza, mégis eltérő tulajdonságokat és térbeli jelenlétet láthatunk, melyek alapján kategorizálhatjuk őket. Továbbá ezen kategóriák városon belüli lokációjában és a küldő országok jellegzetességeiben is mintázatokat fedezhetünk fel. Ezen kívül a vizsgálat hangsúlyos részét jelentette a helyi lakosság és a nagykövetségek konfliktusoktól sem mentes interakciójának elemzése is. A dolgozat átfogó szemlélete miatt jó alapot biztosít a kutatási téma további elemzésére és bővítésére is a kritikai városkutatás mellett a politikai földrajz és külpolitika elemzés terén is.



